- Det er specielt. Jeg synes, det er fedt, og jeg er spændt på at se, hvad der skal ske med det nu. Lasse Gade fra Agger har samlet på rav, siden han var 'bette'. Over 22 år har han sammen med sin familie fyldt flere krukker med det forstenede harpiks. Én af klumperne viste sig at rumme en stor og ældgammel historie, der nu har sendt stykket mod Nationalmuseet, hvor det skal undersøges. Lasse Gade havde sine kolleger hjemme til middag forleden, og én af dem udviste særlig interesse for hans imponerende ravsamling. - Han sad og rodede med det, og så sagde han pludselig 'har du set det her'?, fortæller Lasse Gade. Kollegaen havde fundet et stykke rav med nogle særlige kendetegn, som Lasse Gade selv havde overset. - Der var jo så nogle indgraveringer i stykket, og jeg tænkte 'det var da fandens'. Lasse Gade husker ikke, hvornår han fandt netop dét stykke, men han anslår, det har ligget i hans samling 10 til 15 år. Smykke med magiske egenskaber På Museum Thy sad arkæolog Marie Posselt parat til at modtage fundet. Hun er henrykt over, at et sådant fund er at gøre i Thy. - Det er noget særligt. Det er meget sjældent. Jeg tror aldrig, vi har fået indleveret noget tilsvarende i vores ansvarsområde, siger Marie Posselt. Ifølge arkæologen har ravstykket fungeret som et halssmykke helt tilbage i stenalderen - 2000 år før vores tidsregning. - Vi tænker, at de her indridsninger giver en særlig betydning - særlige magiske egenskaber, der bliver inkorporeret i smykket, når det bliver ornamenteret på den her måde. Det er et menneske, der har båret det, så det er et meget personligt vidnesbyrd, siger Marie Posselt. Ravstykket er ifølge Marie Posselt sammenligneligt med andre fund i de kulturer, der eksisterede i den tidsperiode. - Det her fund giver et større aspekt af forståelsen af det religiøse liv, siger Marie Posselt. Kurs mod museum Nu skal smykket igennem såkaldt danefæ-behandling. Marie Posselt fortæller dog, at der kommer til at gå et stykke tid, inden man kan se den historiske rav-klump udstillet. Danefæ-behandlingen kan nemlig tage lang tid. Det hele har også betydet, at klumpen nu er ude af Lasse Gades hænder og krukker. Det bærer han dog over med. - Det er fint, det skal på museum, når der er noget historie i det, siger Lasse Gade. Mens han skuer ud over den tilbageværende samling, er det jo fristende at spørge. Er du sikker på, der ikke ligger et danefæ mere dernede? - Nej, det er jeg ikke, afslutter Lasse Gade med et grin.

Referat:
En ravklump lå i Lasse Gades store ravsamling mellem 10 og 15 år. Pludselig viste det sig at rumme en magisk historie.